ΔΗΜΟΚΡΑΤΙΚΗ ΣΥΣΠΕΙΡΩΣΗ ΚΑΙ ΠΑΡΕΜΒΑΣΗ
Ανεξάρτητη Κίνηση Εκπαιδευτικών Π.Ε.  ΠΥΣΠΕ Πειραιά 
Δεκέμβριος 2007

«ΑΛΛΩΝ ΙΑΤΡΟΣ, ΑΥΤΟΣ ΕΛΚΕΣΙΝ ΒΡΥΘΩΝ»
ή στην απλοελληνική: «ΣΤΟ ΣΠΙΤΙ ΤΟΥ ΚΡΕΜΑΣΜΕΝΟΥ ΔΕ ΜΙΛΑΝΕ ΓΙΑ ΣΚΟΙΝΙ …»

Στην παραπάνω φράση συνοψίζεται η δραστηριότητα των ΔΑΚΕ Νίκαιας και Πειραιά ή αλλιώς: «ΑΒΥΣΣΟΣ, ΑΒΥΣΣΟΝ…»
Καθώς νωπή είναι ακόμα η διαδικασία επιλογής Σχολικών Συμβούλων, Προϊσταμένων και Δ/ντών Σχολικών Μονάδων ανά την επικράτεια και διακριτός ο ρόλος της ΔΑΚΕ σε κάθε επίπεδο με τα γνωστά αποτελέσματα της ισοπεδωτικής ημετεροκρατίας.
Τώρα, εάν στον Πειραιά η ίδια συνταγή δεν παρήγαγε τα αναμενόμενα αποτελέσματα αφού η Δημοκρατική Συσπείρωση και Παρέμβαση στάθηκε τροχοπέδη στον αρχικό σχεδιασμό της ΔΑΚΕ με τις υποσχέσεις, τις λίστες και την εκ των προτέρων διανομή των θέσεων, περιφρουρώντας την αξιοκρατία στο μέγιστο βαθμό του δυνατού, αυτό μόνον τιμή περιποιεί στην κίνησή μας.
Ακόμη, το γεγονός ότι στην ανακοίνωσή της η ΔΑΚΕ καταφέρεται εναντίον της διοίκησης κατηγορώντας την για «φόβο» και έλλειψη «τόλμης» και συνάμα αφιερώνει μόλις τρεις (3) γραμμές στην ΠΑΣΚ, αναδεικνύει τη Δημοκρατική Συσπείρωση και Παρέμβαση ως δύναμη ουσιαστικής παρέμβασης, πάλης, καταλυτική για τις υποθέσεις του ΠΥΣΠΕ Πειραιά, μοναδικό πόλο ελπίδας και προοπτικής για όλους τους συναδέλφους.
Όσον αφορά του «κρίνοντες και κρινόμενους», απαντήσαμε επαρκώς στην πρώτη μας ανακοίνωση. Να θυμίσουμε εδώ, ότι δεκάδες στελέχη-αιρετοί της ΔΑΚΕ ανά την Ελλάδα ήταν και «κριτές και κρινόμενοι». Όλοι οι συνδικαλιστές της ακόμα κι αυτοί της ΔΟΕ και της ΑΔΕΔΥ έγιναν Δ/ντές. Ακόμα και ο αιρετός της του ΚΥΣΠΕ έγινε Δ/ντής, κρινόμενος απ’ αυτούς που ο ίδιος έκρινε ως «ικανούς» Προϊσταμένους! Γι΄ αυτούς τι έχει να πουν; 
Δείτε, παρεμπιπτόντως τι λέει και ο Υπουργός τους, κ. Στυλιανίδης, στη Βουλή για τους «κριτές και τους κρινόμενους»: «…Μέσα στην επίκαιρη επερώτησή σας, στην έκτη παράγραφο μιλάτε για παράνομη ή και αντιδεοντολογική σύνθεση των οργάνων κρίσης με τη συμμετοχή των κρινομένων και ως κρινόντων… Διερωτώμαι τι εισηγείστε σήμερα. Εισηγείστε την κατάργηση του δικαιώματος των αιρετών να συμμετέχουν στις επιτροπές, ή την κατάργηση του θεσμού των αιρετών γενικά; Δεν μπόρεσα να καταλάβω ( σημ. συντ. η ΔΑΚΕ Πειραιά άραγε τι θέλει;). Εμείς σας θυμίζω ότι βγάλαμε δύο εγκυκλίους. Η πρώτη εγκύκλιος που είχε βγει, ήταν πιο αυστηρή και έλεγε να εξαιρεθούν οι κρινόμενοι αιρετοί από τις επιτροπές κρίσης και να αντικατασταθούν από μέλη που υποδεικνύονται από τα πρωτοβάθμια όργανα. Επειδή, όμως, τότε αντέδρασε η ΔΟΕ σε αυτήν τη λογική, σεβαστήκαμε το αίτημα των εργαζομένων και προχώρησε η τότε πολιτική ηγεσία σε μια δεύτερη εγκύκλιο, ουσιαστικά προσαρμοζόμενη στην επιθυμία των εκπαιδευτικών να συμμετέχουν οι αιρετοί στις επιτροπές κρίσης και των δύο παρατάξεων(σημ. συντ. ΠΑΣΚ-ΔΑΚΕ). …»
 	Η ίδια η ΔΑΚΕ, επομένως, με το συνεταιράκι της την ΠΑΣΚ ζήτησαν τη συμμετοχή των αιρετών στις κρίσεις Δ/ντών, γιατί αλλιώς έβγαιναν εκτός παιχνιδιού. Κι έρχονται τώρα να μας κάνουν μαθήματα ηθικής και δεοντολογίας. «Αιδώς Αργείοι»… 
Τέλος, έφτασε το πλήρωμα του χρόνου για να κατανοήσουν όλοι εκείνοι που με αφόρητο ιησουιτισμό και ιδιοτέλεια ως κήνσορες και θεράποντες επιθυμούσαν να μετατρέψουν τις κρίσεις των Δ/ντών στον Πειραιά σε «Νύχτα του Αγίου Βαρθολομαίου» και τώρα θρηνούν στις στάχτες της ακύρωσης του κομματικού τους ρόλου, ότι οι συνάδελφοι, ακόμα και αυτοί της δικής τους επιρροής, τους έχουν περιθωριοποιήσει καθιστώντας τους γραφικούς.
Εάν συνεχίσουν το προαναφερθέν «Άβυσσος, άβυσσον» δικαίως θα αναφωνήσουν κάποιοι: ΔΕΞΙΟΤΕΡΑ ΚΟΥΡΟΠΑΤΚΙΝ!!!

Επισκεφτείτε την ιστοσελίδα μας: http://users.sch.gr/nikasleon